AlexejDobrolubov/national_council_slovak_2010 huggingface dataset:
35. schôdza NR SR - 13.deň - B. popoludní
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

173. Pán poslanec Prostredník, vďaka za pripomenutie suseda Žubajíka. Ja myslím, že on mal jedno veľké šťastie, že sa jeho prípad riešil v rokoch 2013 až 2014. Keby sa riešil dnes, tak by bol nepochybne obvinený z toho, že je progresívec a že teda má niečo spoločné s Progresívnym Slovenskom, lebo to inak ani nemôže byť. Ale, samozrejme, že súhlasím s tou tézou. A, áno, tabuizácia, ale to nie je iba slovenská národná vlastnosť. Zamlčiavanie alebo vytláčanie istých skutočností z reality je nie typickou slovenskou vlastnosťou, ale typickou vlastnosťou režimov, ktoré buď sú nedemokratické alebo smerujú k spochybneniu alebo dokonca k popretiu demokracie, ako je Rusko alebo Maďarsko, ktoré sa snažia tabuizovať a vytláčať z povedomia vedomie o tom, že existujú iné rodiny alebo že existujú ľudia s inou sexuálnou orientáciou alebo príslušníci LGBTI a, dokonca, to v niektorých prípadoch potom aj trestajú ako šírenie LGBTI propagandy. Čiže súhlasím, ale teda nemyslím si, že je to slovenská národná vlastnosť. Je to vlastnosť autoritatívnych, diktátorských a nedemokratických režimov.
35. schôdza NR SR - 13.deň - B. popoludní
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

104. Pán podpredseda Danko vyčítal SNS, že ako si dobre namixovali poslanecký klub. To je dosť odvážne od niekoho, ktorý si tak dobre namixoval kandidátku vlastnej strany, že po voľbách bol jediným členom vlastnej strany (smiech v sále) v jej poslaneckom klube. (Potlesk.) Pán predseda SNS Danko vyčítal kolegom z Progresívneho Slovenska, že by sa reálnou robotou neuživili. To je tiež opäť dosť odvážne od synáčika z privatizérskej rodiny, ktorý je druhé volebné obdobie predsedom vládnej strany a štvrté volebné obdobie je predsedom politickej strany, ktorá je financovaná zo štátneho rozpočtu. Ďalej pán predseda Danko hovoril, že jemu SNS nikto nedaroval, lebo musel si ju vybojovať so Slotom. No, 6. októbra 2012 bol Andrej Danko zvolený za predsedu SNS, získal 153 zo 156 hlasov delegátov, čo je, citujem: "Podľa Slotu prirodzené, keďže ho sám navrhol a je podľa neho ideálnou voľbou." Čiže Slota označil Danka za ideálnu voľbu. Ja viem, že potom tam bol nejaký konflikt, ale na začiatku bol inštalovaný za predsedu na návrh Jána Slotu. Rovnako je dosť veľká drzosť obviňovať PS zo šírenia nenávisti zo strany predsedu Slovenskej národnej strany, ktorá bola za jeho predchodcu úplným favoritom v šírení nenávisti voči Čechom, voči Maďarom, voči Rómom. No, dôrazne sa ohradzujem voči spôsobu akým Andrej Danko hovorí o LGBTI ľuďoch. Je to dehonestujúce, je to urážlivé hovoriť o sexuálnom harašení a podobne. A ešte tu Andrej Danko hovoril o dážďovkách a živočíchoch, ale rodina nie je len o plodení. Rodina je aj o láske, výchove, starostlivosti. Mnohé deti žijú s rodičmi, ktorí nie sú ich biologickí rodičia, ale je dôležitejšie to, kto sa o tie deti reálne stará a má ich rád ako to, kto ich splodil. (Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

52. Ďakujem kolegyniam a kolegovi za reakcie. Pani poslankyňa Vaľová, veľmi ma teda teší, že sa zaujímate o ponižované ženy v Thajsku a na Ukrajine. A možno by bolo dobré, keby ste rovnaký záujem prejavili o ponižované ženy na Slovensku, na ktorých je páchané násilie a by ste podporili, keď sa to nabudúce bude o tom rozhodovať napríklad ratifikáciu Dohovoru Rady Európy o predchádzaní násiliu na ženách a domácemu násiliu a boji proti nemu. Tak len Istanbulský dohovor, ktorého ratifikáciu ste práve vy, nemyslím vy osobne, ale teda strana SMER s SNS a fašistami úplne, úplne zmarili. (Potlesk.) Pani poslankyňa Jurík, mňa by tiež teda zaujímalo, že ako si to vlastne ten pán minister Susko predstavuje, lebo na jednej strane hovoria, že vlastne sa nič nemení a iba zachovávajú status quo a je to nejaká poistka proti presúvaniu nejakých právomocí na Európsku úniu. Ale reálne sa môže stať, že Súdny dvor Európskej únie alebo Európsky súd pre ľudské práva bude judikovať niečo, čo sa tuto pánom bude zdať, že je v rozpore s národnou identitou a potom čo? Bude to platiť alebo nebude to platiť? Možno by sme mali dostať odpoveď na tú otázku ešte predtým. A pán poslanec Horecký, no ja som nevravel, že toto nás posúva do Číny alebo do Vietnamu. Ja som hovoril, že to predkladá premiér, ktorý chce, aby Slovensko sa podobalo na Čínu alebo Vietnam. A ja teda som sa snažil povedať v čom podľa môjho názoru ten návrh, alebo ak bude schválený, ubližuje. A ja teda som sa snažil povedať v čom podľa môjho názoru ten návrh alebo ak bude schválený ubližuje. Napríklad dcére pani poslankyne Plavákovej hovorí, že nemá dve mamy, že jedna z jej mám nie je mama, lebo môže mať iba mamu a otca, nemôže mať dve mamy. To hovorí ten návrh a ten návrh ubližuje dcére pani poslankyne Plavákovej. (Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

20. Pani poslankyňa Kolíková, no je zaujímavé, že upozorňuješ na to opakovane a žiadna reakcia, myslím teraz na tú komunikáciu s Európskou komisiou. Tak je to podľa môjho názoru pomerne závažná informácia, že Európska komisia sa vyjadruje k návrhu novely ústavy, komunikuje so slovenskou vládou. Zrejme sa nevyjadruje pochvalne teda, že super, že s takýmto niečím prichádzate, jasné, čím skôr to schváľte, ale zrejme má nejaké pochybnosti, obavy, výhrady a my teda nevieme, akým spôsobom na to slovenská vláda reaguje, nevieme, čo je obsahom tých výhrad a pochybností Európskej únie. A teda, keď sa pozerám na pozmeňujúce návrhy, tak tie veci, ktoré boli v slovenskom verejnom diskurze pomenované ako možný problém z hľadiska rešpektovania nášho členstva v Európskej únii, rešpektovania našich záväzkov, či už voči prednosti európskeho práva pred národným právom, alebo rešpektovania záväzkov vyplývajúcich z medzinárodných zmlúv v oblasti ľudských práv, tak v tých pozmeňujúcich návrhoch nie je nič také, čo by upokojovalo alebo zmierňovalo tie výhrady, ktoré boli formulované. Takže považujem teda za neuveriteľné, že zástupcovia vlády nemajú potrebu informovať verejnosť a informovať poslancov, ktorí budú zajtra hlasovať o tomto návrhu, aké výhrady má Európska komisia a akým spôsobom vláda na tie výhrady reaguje. Však nemusí sa s nimi stotožňovať, ale teda mala by prinajmenšom vysvetliť, prečo si myslí, že je to v poriadku a prečo si myslí, že Európska komisia sa v tej svojej komunikácii voči slovenskej vláde mýli.
35. schôdza NR SR - 13.deň - A. dopoludnia
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

110. Pani poslankyňa Plaváková, povedala si, že to vnímaš tento návrh zvlášť citlivo, lebo neubližuje len tebe, ale ubližuje aj tvojej dcére, ubližuje tvojej rodine. Hovorila si o strachu, ktorý cítia transrodoví ľudia v súvislosti s touto novelou. A toto ja osobne považujem za najnechutnejší aspekt tohto návrhu, lebo ten návrh nikomu nepomôže, ide v ústrety ideologickým predsudkom časti spoločnosti, ale uškodí, vážne uškodí konkrétnym ľuďom. Tí, ktorým uškodí nebudú väčšina, budú menšinou, ale vážne ich poškodí. A my by sme mali brať ohľad na menšiny, mali by sme brať ohľad na to, ako sa ľudia cítia a mali by sme sa snažiť schvaľovať takú legislatívu a robiť také politiky, aby sa všetci občania Slovenskej republiky cítili na Slovensku ako doma a aby sa tu cítili dobre, aby sa tu cítili prijímaní. A mne to strašne pripomína tie nacionalistické politiky, ktoré robili vlády Vladimíra Mečiara v 90. rokoch, kde takisto z politických dôvodov hrali s nacionalistickými inštinktmi časti spoločnosti a schvaľovali tu protimaďarské zákony a bolo im úplne jedno, ako sa príslušníci maďarskej menšiny cítia pri tom, či to posilňuje ich vzťah k Slovenskej republike, alebo naopak u nich vyvoláva dojem, že Slovenská republika nechce byť ich dobrou vlasťou. A presne takto čisto účelovo, čisto z politických dôvodov teraz vládna koalícia pristupuje k ľuďom z LGBTI komunity a je im úplne jedno, ako sa cítia, ako to budú vnímať a že týmto budú slovenskí... (Prerušenie vystúpenia časomerom.)
35. schôdza NR SR - 13.deň - A. dopoludnia
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

88. Pani poslankyňa Plevíková, samozrejme, že v rámci legislatívneho procesu možno predkladať pozmeňujúce návrhy v druhom čítaní. To si myslím, že nikto nespochybňuje. Ale teda hovoríme o novelizácii ústavy a to, čo je problém a nielen tohto návrhu ústavy, ale teda vôbec prístupu k zmenám ústavy je, že na Slovensku sa z ústavy robí trhací kalendár, do ktorého každú chvíľu niekto chce alebo aj reálne vnesie nejaké svoje ideologické presvedčenia. Keď nájde na to vhodnú väčšinu, tak šup ho tam do ústavy. Naozaj tak často, ako sa novelizuje ústava na Slovensku, takýmto spôsobom by sa nemalo pristupovať k ústave. K ústave by sme mali mať nejaký rešpekt. A samozrejme, že v rámci toho legislatívneho procesu, keď sa k tomu, čo je navrhnuté ako zmena ústavy ešte v druhom čítaní, deň pred hlasovaním, pripojí ďalší pozmeňovák, ktorý bude obsahovať rozsahom veľmi podobný rozsah ako to, čo sa navrhuje meniť, tak je to ďalší prístup toho, akým spôsobom sa nemá parlament stavať k ústave. Lebo nie, to nie je rešpekt k ústave, to nie je rešpekt k ústavnosti, to je zneužívanie ústavy na politické účely, na svoju politickú agendu, na svoju v niektorých prípadoch ideologickú alebo hodnotovú agendu, ale v iných prípadoch na politické hry, ktoré v tomto prípade vaša strana predovšetkým vedie, lebo doteraz vám to nechýbalo, teraz vám to zrazu chýba, lebo treba vykostiť KDH. Niežeby sa niečo dialo v Európskej únii, vo svete alebo na Slovensku.
35. schôdza NR SR - 13.deň - A. dopoludnia
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie v rozprave

8. Pán predsedajúci, ja by som poprosil vysvetliť, akým spôsobom sa pán poslanec Gašpar stal prvým prihláseným mimo prihlásených za kluby, lebo teda ja som bol ako prvý prihlásený, a teda neregistrujem, že ešte pred číslom jedna môže byť číslo nula ako v poradí prihlásený. Ja rešpektujem, že pán poslanec Gašpar je podpredseda, môže sa prihlásiť hocikedy, len tam je prihlásený ako bežne prihlásený do rozpravy. Tak by som rád vedel, ako sa to stalo.
35. schôdza NR SR - 11.deň - B. popoludní
Dátum: 2025-06-12
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

102. Ďakujem, pani poslankyňa Kolíková. No, k tomu som smeroval, lebo ja teda rozumiem, že niekto z opozície príde do vlády, vystrieda tieňový minister ministra, ktorého štyri roky kritizoval a upozorňoval na nedostatky v jeho práci, tak, áno, chce pomenovať, že boli tam problémy a upozorniť na ne. A teda keď príde aj kontrola z NKÚ, tak poskytne mu maximálnu súčinnosť, aby to, čo napríklad dovtedy bolo nejako obštruované a bola znemožňovaná kontrola alebo boli zahmlievané veci, aby sa s tým NKÚ mohol oboznámiť, mohol to vyhodnotiť, mohol korektne dospieť k nejakým záverom, čo je podľa mňa úplne v poriadku. To nemá byť tak, že nový minister kryje toho predchádzajúceho, to vôbec nemá byť tak, ale teda nemalo by sa stávať, aby informácie, ktoré sú potrebné pre korektné vyhodnotenie akejkoľvek činnosti pôsobenia a fungovania verejnej inštitúcie boli zamlčiavané a v dôsledku toho, aby kontrolný subjekt dospel k nejakým záverom, ktoré nezodpovedajú realite.
22. schôdza NR SR - 8.deň - B. popoludni
Dátum: 2024-11-04
Poslanec: Dubovický, Richard (PS)
Druh vystúpenia: Vystúpenie s faktickou poznámkou

66. Ďakujem za slovo. pán predsedajúci, ja by som iba v nadväznosti toho, čo povedal pán poslanec Ferenčák, že vy ste tvrdili, že tá loptička je momentálne na strane ZMOS-u. Mne, neviem, mňa len trošku mrzí, že v takomto prípade, ak sa nemýlim, ma opravte, ak sa mýlim, ale vy ste v únii miest, že prečo ste to tak urobili. Mňa by to celkom zaujímalo, lebo potom sa môžme, keď sa vyjadríte, budem sa vyjadrovať bližšie v rozprave, že prečo sa odignorovala únia miest, keď podľa zverejnených informácií, ktoré má, ona má nejakú predstavu, ako by už mohla vyzerať tá reforma verejnej správy, ktorá by priniesla tie milióny a ZMOS, opravte ma, ak sa mýlim, ak mám správne informácie, začína od zelenej lúky prakticky. Aj keď viem, že dostali v minulosti nejaké informácie, ako by to mohlo vyzerať, ale bolo to odmietnuté v minulosti. Teraz viac menej asi aj vláda ich tlačí k tomu, aby niečo vykonali. Mňa len zaujíma potom, že či viete mi objasniť, že prečo Únia miest, SK8 nejakým spôsobom aktívne neparticipujú v tom a iba doplniť, že aj tuná či PS, KDH, alebo iné strany, my vítame ak by sme boli prizvaní za takýto stôl, lebo myslím si, že to nie je iba o jednej strane alebo resp. o jednej vláde. Ak má prísť nejaká zmena, ona tá zmena musí byť koncepčná a mal by byť minimálne nejaký všeobecný súhlas k tomu, že no dobre, tak tak by to mohlo vyzerať. Ďakujem zatiaľ.
22. schôdza NR SR - 8.deň - B. popoludni
Dátum: 2024-11-04
Poslanec: Dubovický, Richard (PS)
Druh vystúpenia: Vystúpenie s faktickou poznámkou

26. Ďakujem za slovo, pán predsedajúci. Ja ešte kým bude reagovať možno predkladateľ, ja by som sa ešte chcel opýtať a doplniť, akým spôsobom chcete, aby to financovali vyššie územné celky, lebo vyššie územné celky nemajú v kompetencii zvyšovať dane, oni len sú prijímateľom tých peňazí. Takže mňa by celkom zaujímalo, ako chcete tento aspekt vyriešiť. Ďakujem.
22. schôdza NR SR - 8.deň - B. popoludni
Dátum: 2024-11-04
Poslanec: Dubovický, Richard (PS)
Druh vystúpenia: Vystúpenie s faktickou poznámkou

22. Ďakujem za slovo, pán predsedajúci. Chcem sa poďakovať za každú jednu faktickú poznámku. Ono ja by som dodal, že určite súhlasím s tým, že my potrebujeme hľadať tie koncepčné riešenia, ale v prvom rade tie riešenia by mali prichádzať zo strany štátu, to znamená, že štát by mal vytvoriť takú infraštruktúru, aby vedel podporiť či tie kluby, či tie samosprávy. Lebo neviem, či viete, ale práve tie samosprávy sú kľúčové pre každý jeden športový klub, lebo tie samosprávy dotujú, oni dotujú tie športové kluby, dotujú priamo tie deti, priamo rozvoj toho športu v tých daných mestách, ale v tomto návrhu, tak ako bolo povedané, sa deje úplný opak. My aj dotujeme a ešte, ešte nám aj zoberú. Takže ja očakávam, že budeme musieť hľadať aj my v meste Prešov nejaké vhodné riešenie, aby tá kvalita tých športovísk a povedzme tie sumy, ktoré dostávajú dnes tie športové kluby, aby sa neznížili, ale áno, musíme sa s tým nejakým spôsobom popasovať. Ale ja som ešte zabudol v mojej rozprave povedať jednu základnú vec, že opäť neviem, či viete, ale veľa stalo sa za posledné obdobie, že veľa firiem poprepúšťalo zamestnancov a stali sa z nich firmy, ktoré sú do 49 zamestnancov alebo tie firmy rozdelili, a tým pádom zrobili to, čo zrobili, zrobili presne to, aby nemuseli platiť za tie rekreačné poukazy, to isté očakávam tu. Lebo v minulosti to fungovalo tak, že firma mala povedzme ročnú odmenu vo výške 800, 900 eur pre svojho zamestnanca, ale po zavedení rekreačných poukazov prišli o tie peniaze. Takže, prosím vás, dávajme si pozor, čo vlastne sa tu ide schváliť a nie od brucha a nie bez dát, ako je tu v tej dôvodovej správe. Ďakujem.
22. schôdza NR SR - 5.deň - B. popoludni
Dátum: 2024-10-28
Poslanec: Dubovický, Richard (PS)
Druh vystúpenia: Vystúpenie s faktickou poznámkou

18. Ďakujem za slovo, pán predsedajúci. Ja by som chcel hlavne ten záver, pán poslanec Dostál, to, čo ste povedali ohľadom tej nenávisti, ohľadom šírenia tej nenávisti, ale ono si stačí pozrieť aj všetky televízne noviny, kde sa vyjadrujú súčasní vrcholoví politici vládnej koalície, že práve oni sú tí, ktorí šíria tú nenávisť v spoločnosti. Ja si nepamätám, že by tu v pléne z radov opozície, česť výnimkám, to je samozrejmosť, aleže by tu niekto z Progresívneho Slovenska šíril nenávisť. Aj toto odvolávanie je odvolávanie vecné, to znamená, že tam, kde vidíme, kde pani ministerka pochybila, za tieto veci ju odvolávame. A opäť, nebudem sa opakovať, ale ja si osobne myslím, že to, čo sa udialo na ministerstve aj napriek tomu, že nie som expert v rámci kultúry, ale poznám veľa známych na východnom Slovensku, ktorí sú zhrození momentálne z toho, čo sa deje v kultúre, a určite nesúhlasia s krokmi súčasnej ministerky, práve naopak, sú zhrození, že pani bývalá ministerka kultúry, pani Laššáková sa nezastala tej kultúrnej obce, a to nič proti nej, uvedomujem si, že momentálne je v koalícii, ale niektoré zásadné veci, aké sú tieto, ktoré sa dejú teraz v tejto krajine, si bude pamätať história. A je mi ľúto, je mi fakt že ľúto, že ste sa postavili za toto, vládna koalícia. Ďakujem.
22. schôdza NR SR - 5.deň - A. dopoludnia
Dátum: 2024-10-28
Poslanec: Dubovický, Richard (PS)
Druh vystúpenia: Vystúpenie s faktickou poznámkou

32. Ďakujem za slovo, pán predsedajúci. Mňa z tohto všetkého tu najmä mrzí to, že poslanci SMER-u sa nepostavili za bývalého ministra pána Maďariča, ktorý bol jeden z tých aktérov, z piatich bývalých ministrov, ktorí povedali, aby pani ministerka odstúpila, že je nekompetentná na tejto pozícii. Sú o tom rozhovory, sú o tom rozhovory na rôznych fórach, takže ja vrelo odporúčam, aby ste si prečítali, že prečo pán bývalý minister SMER-u, pán Maďarič tvrdí, aby pani ministerka odstúpila. A je tam niekoľko dôvodov k tomu, a to je aj dôvod prečo napr. bola petícia na odvolanie pani ministerky, kde sa v poslednej petícii podpísalo skoro 188-tisíc ľudí, a dôvody tam boli rôzne od, povedzme od dosadzovania svojich ľudí, a tak môžem vám to potom neskôr prečítať v rozprave, ale tak to si ešte preberieme. No ale jednu ešte, jedinú vec by som dodal, že pani ministerka, slovenská kultúra, ja s vami môžem súhlasiť, že máme nádhernú slovenskú kultúru, ale vy akosi zabúdate, že máme tu aj národnostné menšiny. Máme tu národnostné menšiny, ako sú, ako je maďarská, rusínska, rómska a ďalšie, ktoré majú tiež svoju kultúru a myslím si, že práve to robí zo Slovenska multikulturálnou krajinou, a nielen slovenskou, a preto by sme si mali ceniť to, čo máme, lebo to všetko naši predkovia, ako vy tvrdíte, budovali Slovensko a máme krásnu krajinu, len vy ju kazíte. Ďakujem.
19. schôdza NR SR - 13.deň - B. popoludni
Dátum: 2024-10-02
Poslanec: Dubovický, Richard (PS)
Druh vystúpenia: Vystúpenie s faktickou poznámkou

38. Ďakujem za slovo, pán predsedajúci. Veľmi pekne si to, Janka, zhrnula. Musím povedať, že podľa koalície aj tak na konci dňa nebudeš mať pravdu, lebo... Koalícia kritizuje Matoviča, že ako zobral samosprávam, ale v návrhoch, ktoré momentálne prichádzajú, robia to isté. A ak budú tvrdiť opak, je to zavádzanie a klamstvo. A áno, bude to mať dopad na rodiny a zopakujeme to ešte raz, podľa našich analytických údajov priemernú rodinu to vynde na tisíc euro ročne. Čo sa týka reformy, ktorú si spomenula, túto považujem ako zlyhanie všetkých predchádzajúcich vlád, lebo reformu verejnej správy urobili štáty Európskej únie niektoré aj pred dvadsiatimi rokmi a takáto reforma priniesla ďalšie milióny do štátneho rozpočtu. My takúto reformu už nevyhnutne potrebujeme. Nevyhnutne a len pri konzervatívnom prepočte, konzervatívnom, to ešte neni ten najkrajnejší, vieme ušetriť 300 mil. eur a tých 300 mil. eur dať samosprávam. A na záver by som iba doplnil, že Inštitút finančnej politiky rezortu financií dával odporúčania minulý rok, ako správne konsolidovať, a práve tento inštitút, a opravte, opravte ma, ak sa mýlim, pán minister, ešte stále je funkčný, oni práve tvrdili, že v prvom rade rezorty majú šetriť samé na sebe v rámci konsolidačného balíčka. Práve tento inštitút, ktorý je pod gesciou ministerstva financií. Ďakujem.
19. schôdza NR SR - 13.deň - B. popoludni
Dátum: 2024-10-02
Poslanec: Dubovický, Richard (PS)
Druh vystúpenia: Vystúpenie s faktickou poznámkou

26. Ďakujem, pán predsedajúci, za slovo. Števo si zabudol povedať, že za všetko môže Ódor. Ber to ako humor, ale ešte raz by som zopakoval, keď, a doplnil ťa, keď pán bývalý premiér Ódor predstavoval balíček konsolidácií, on to urobil na spôsob lega, tým, že každá vláda si mohla vyskladať ten najlepší konsolidačný balíček tak, aby tá konsolidácia čo najmenej ublížila obyvateľom. Žiaľ, treba povedať, že momentálny balíček, nieže bude bolieť túto vládu, bude to v prvom rade bolieť obyvateľov, obyvateľky. Lebo to, že niekde pôjde DPH na potraviny o jeden percentuálny bod nižšie a podobne, ono to na konci dňa absolútne nevyrieši situáciu, že budú o stovky eur platiť viac ročne, lebo tie firmy, tie podniky, malí podnikatelia, všetci si tie náklady, ktoré schválite v tejto konsolidácii, premietnu do nákladov, to znamená, tie náklady pôjdu na tých obyvateľov. A toto je ako základná filozofia ekonómie, ako to funguje. Ja neviem, skade beriete, alebo skadiaľ sa berie to presvedčenie, že zdvihneme len firmám, že obyvateľov to nijak nepostihne. Je to lož, je to klamstvo. Práve naopak, všetky náklady budú na obyvateľoch. A preto hovorím a budem to opakovať, pán Ódor ako prvý bod konsolidácie napísal a povedal, že vlády musia šetriť na sebe a na svojich rezortoch.
19. schôdza NR SR - 13.deň - B. popoludni
Dátum: 2024-10-02
Poslanec: Dubovický, Richard (PS)
Druh vystúpenia: Vystúpenie s faktickou poznámkou

22. Ďakujem, pani poslankyňa, možnože to neviete, ale ja som aj poslancom mesta Prešov, takže presne viem, ako samosprávy fungovali za posledný rok. A viem, že aké negatívne opatrenia sme museli urobiť, aby sme tú dieru v štátnom rozpočte nejakým spôsobom vykryli. A áno, to bremeno bolo na obyvateľoch, lebo neexistoval žiaden iný krok, ako získať tieto peniaze zo štátneho rozpočtu do rozpočtu samospráv. Takže viem presne, o čom rozprávam, čo sa týka samospráv. Viem presne, koľko miliónov chýbajú samosprávam. A už keď ste tak povedali, momentálne chýba mestu Prešov 1,6 mil. eur, čo sa týka podielových daní, ktoré boli avizované ministerstvom minulý rok v decembri, kedy vyšla prvá prognóza, ktorá bola už v rámci vašej koalície. K dnešnému dňu mesto Prešov dostalo o 1,6 mil. eur menej a podľa všetkých prognóz, ktoré vyšli už, nedostane tie peniaze naspäť. My sme vytvorili rozpočet tak, aby sme zabezpečili všetky sociálne, zdravotné a športové služby. A teraz sa opýtam: máme to všetko rušiť? Lebo my sa tuná bavíme nie o stovkách eur, ale my sa tuná bavíme o stotisícoch eur, ktoré ako naše mesto poskytuje takýmto organizáciám, aby mohli fungovať, lebo sú to neziskové organizácie, sú to občianske združenia, ktoré fungujú alebo resp. ponúkajú služby, ktoré štát neponúka. A ja nechcem ísť na cestu iných miest, kde takéto služby, na takéto služby stopli financovanie. Takže veľmi dobre viem, o čom rozprávam. Som tam, vidím to a práve preto hovorím, že máme obrovský problém so samosprávami. Ďakujem.